Rahvusvahelisel konverentsil Jänedal osalesid ka Arenduskoja ja Ida-Harju Koostöökoja esindajad.   Neljapäeval ja reedel, 23.-24. aprillini toimus Jäneda mõisa turismikeskuses viie LEADER-tegevuspiirkonna ühine konverents "Tulemused ja kogemused LEADER programmi rakendamisel  Eestis".    Korraldajate seas olid MTÜ Arenduskoda, kuhu kuuluvad ka Kuusalu vald ja Loksa linn, ning MTÜ Ida-Harju Koostöökoda, mille liikmed on Anija, Aegviidu, Raasiku ja Kose vald. Kaks piirkonda olid Järvamaalt - MTÜ Järva Arengu Partnerid ja MTÜ Lõuna-Järvamaa Koostöökogu. Viies korraldaja - MTÜ Raplamaa Partnerluskogu - hõlmab tervet Rapla maakonda.    Osalema oli kutsutud koostööpartnereid teistest Euroopa riikidest - Soomest, Tšehhist, Leedust, Hispaaniast.    Kuusalu  vallast käisid konverentsil abivallavanem Tõnu Ammussaar, Leesi Külaseltsist Lea Ruus ja Tiina Viirna.    Tapurla Külaseltsist oli reedel Jänedal Artur Talvik, kes kõneles kohaliku identiteedi ja mainekujunduse teemal arutlenud töögrupis oma külakinost ja Leaderi toel käima pandud rändkinost.    Ida-Harju Koostöökoda tutvustas avaistungil tegevjuht Tiina Sergo. Kohal oli ka Lilli Küla Arendamise Seltsist Kätlin Jäger.    Konverentsisaalis tutvustasid kohalikud käsitöömeistrid enda  valmistatut, nende seas ka Anija vallast ehtekunstnik Karnaaks ehk Külli Kroon ja Anija mõisas tegutsev Margit Kuusik.